**Organizácia a podmienky výchovy a vzdelávania**

**k obnove školského vyučovania**

**v Špeciálnej základnej škole internátnej, Lomonosovova 8, Trnava**

**od 1. júna 2020 do konca školského roka 2019/2020**

V súvislosti s uvoľňovaním opatrení Vlády SR na zastavenie šírenia ochorenia COVID – 19 a na základe Rozhodnutia ministra školstva, vedy, výskumu a športu číslo: 2020/12033:1-A2110 zo dňa 22. mája 2020 podľa § 150 ods. 8 zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov v súlade s opatrením Úradu verejného zdravotníctva SR č. OLP/4204/2020 z 22. 5. 2020 ktorým rozšíril výnimku z uzatvorenia zariadení pre deti a mládež podľa § 24 zákona č. 355/2007 Z. z. nariadeného opatrením č. OLP/4083/2020 z 19. mája 2020 ktorým sa s účinnosťou od 1. júna 2020 obnovuje školské vyučovanie, ak tak rozhodne zriaďovateľ a v súlade s Organizáciou a podmienkami výchovy a vzdelávania základných škôl do konca školského roku 2019/2020 vydanej MŠ SR (aktualizácia 22. 5. 2020) vydáva riaditeľka Spojenej školy, Lomonosovova 8, Trnava (ďalej len „škola“) nasledovné pokyny k organizácii a podmienkam výchovy a vzdelávania k obnove prevádzky Špeciálnej základnej školy internátnej, Lomonosovova 8, Trnava (ďalej len „ŠZŠI“) od 1. júna 2020 do konca školského roka 2019/2020.

**Riaditeľka Spojenej školy, Lomonosovova 8, Trnava**

**na základe rozhodnutia MŠVVaŠ SR obnovuje školské vyučovanie**

**v Špeciálnej základnej škole internátnej, Lomonosovova 8, Trnava**

**od 1. júna 2020 na účel výchovy a vzdelávania žiakov**

**prípravného ročníka, prvého až deviateho ročníka**

**1. Podmienky a režim pre prevádzku školy do konca školského roka 2019/2020:**

1. Škola obnovuje školské vyučovanie v ŠZŠI na základe prieskumu medzi zákonnými zástupcami žiakov.
2. Rozhodnutie zákonných zástupcov o umiestnení dieťaťa do školy do konca školského roka 2019/2020 je dobrovoľné.
3. Zákonní zástupcovia podajú žiadosť o zaradenie žiaka na prezenčné vzdelávanie v ŠZŠI, pričom sú povinní oboznámiť sa s organizáciou a podmienkami výchovy a vzdelávania v ŠZŠI do konca školského roka 2019/2020 v zmysle nasledovných pokynov a pokynov vydaných Ministerstvom školstva, vedy, výskumu a športu Slovenskej republiky.
4. Zákonní zástupcovia budú dodržiavať a akceptovať pokyny vydané zriaďovateľom a riaditeľkou školy, ktoré upravujú podmienky prevádzky školy do konca školského roku 2019/2020.

# Podmienky na zaistenie bezpečnosti a ochrany zdravia

1. Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ.
2. S cieľom ochrany pred komunitným šírením ochorenia COVID – 19 v škole, budú žiaci prichádzať a odchádzať len s osobami, ktoré so žiakom žijú v spoločnej domácnosti.
3. Zákonný zástupca predkladá pri prvom nástupe žiaka do školy, alebo po každom prerušení dochádzky žiaka do základnej školy v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie.
4. Zákonní zástupcovia majú zákaz zhromažďovania sa pred školou a v areáli školy. V prípade, že privádzajú deti do školy, ihneď opúšťajú areál školy a v prípade, že čakajú na svoje deti, dodržiavajú medzi sebou odstup 2 metre.
5. Zákonní zástupcovia, nevstupujú do budovy školy, deti privedú iba po vchod, kde bude ranný filter a žiakov preberie pedagogický dozor.
6. Zákonný zástupca bude akceptovať každodenný zdravotný „ranný filter“. V prípade podozrenia na ochorenie (nielen na COVID – 19) škola žiaka nepreberie. V takomto prípade bude rodič s touto skutočnosťou oboznámený a je povinný žiaka bezodkladne vyzdvihnúť. Žiak sa bude môcť vzdelávať naďalej dištančnou formou vzdelávania.
7. Ak dieťa v priebehu dňa vykazuje niektorý z možných príznakov COVID – 19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú. O podozrení na nákazu COVID – 19 škola informuje príslušný RÚVZ tak, ako je to v prípade iných infekčných ochorení.
8. V prípade, že u dieťaťa je podozrenie alebo potvrdené ochorenie na COVID – 19, bezodkladne o tejto situácii informuje príslušného vyučujúceho a riaditeľku školy. Povinnosťou zákonného zástupcu je aj bezodkladné nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.
9. Zákonný zástupca zabezpečí pre svoje dieťa každý deň dve rúška (nasadené rúško + zo sebou jedno náhradné rúško v hygienickom obale) a papierové jednorazové vreckovky.
10. Zákonný zástupca zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie odstupov, dezinfekcia rúk).
11. Žiak nosí rúško všade vo vnútorných priestoroch základnej školy, okrem svojej skupiny v interných a externých priestoroch školy, kde prebieha výchovno-vzdelávací proces.
12. Zamestnanci školy sú povinní kontrolovať žiakov a opakovane ich upozorňovať na umývanie rúk mydlom a teplou vodou, na dodržiavania hygienických pravidiel pri kašľaní a kýchaní (pri kašľaní a kýchaní zakrývať nos a ústa jednorazovou papierovou vreckovkou a následne ju zahodiť do koša), na nedotýkanie sa očí, nosa i úst neumytými rukami, ako aj na nosenie rúška v spoločných priestoroch.
13. V miestnosti, v ktorej sa zdržuje skupina, je nutné časté a intenzívne vetranie.
14. Presuny skupín žiakov, pohyb po chodbách, návštevu toaliet či spoločných priestorov zabezpečujú vychovávateľky, aby boli minimalizované kontakty ako medzi skupinami, tak jednotlivcami, vrátane zamestnancov školy. Z dôvodu minimálneho pohybu žiakov po škole, budú učitelia počas prestávok so žiakmi v triedach.
15. Návštevám a zamestnancom školy sa bude pri vstupe do budovy merať teplota, v prípade vstupu sa musí vykonať bezodkladná dezinfekcia rúk.
16. Nikto s príznakmi infekcie dýchacích ciest, ktoré by mohli zodpovedať známym príznakom COVID19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov školy.
17. Z dôvodu prevencie ochorenia COVID – 19 je zakázané používať textilné uteráky a vzduchové sušiče rúk. Žiaci a zamestnanci budú používať jednorazové papierové utierky (obrúsky) pre bezpečné osušenie rúk.

# Osobitné podmienky a režim pre ŠZŠI

1. Všetci žiaci ŠZŠI, ktorých rodičia prejavia záujem a prihlásia ich v určenom termíne, budú do školy umiestnení do konca školského roka 2019/2020.
2. Príchod žiakov do školy bude v čase od 7:30 do 8:00 hod.. Žiaci budú rozdelení do skupín.
3. Samotné vyučovanie bude organizované v rozsahu 4 vyučovacích hodín, podľa dočasného rozvrhu hodín pre jednotlivé skupiny žiakov v čase od 8:00 do 11:35 hod.. Rodičia budú s dočasným rozvrhom oboznámení prostredníctvom webovej stránky školy.
4. Telesno-výchovne aktivity sa budú vykonávať v externom prostredí školského dvora, nie vo vnútornom prostredí telocvične (s výnimkou nepriaznivého počasia).
5. Vzdelávanie žiakov dištančnou formou bude prebiehať popoludní po odučení žiakov prezenčnou formou.
6. Žiaci budú zo školy odchádzať domov po „odstravovaní“, t.j. o 12:00 hod.
7. Písomné a ústne skúšanie sa nebude realizovať do konca školského roku 2019/2020.
8. Škola do konca školského roku neorganizuje žiadne spoločné akcie – besiedky, rozlúčky so školským rokom a iné hromadné podujatia, kde dochádza k združovaniu väčšieho množstva osôb. Škola neorganizuje školské výlety.

# Stravovanie

1. Stravovanie žiakov a zamestnancov školy v školskej jedálni bude zabezpečené od 1. júna 2020.
2. Výdaj stravy sa uskutoční postupne. Od 11:35 hod. sa stravujú žiaci s ich pedagógmi a od 12:30 hod. sa stravujú ostatní zamestnanci pracujúci priamo v škole.
3. Stoly budú od seba vzdialené na 2 metre.
4. Stoly budú bez obrusov, pred a po odstravovaní sa vydezinfikujú.
5. Do školskej jedálne sa vstupuje s rúškom. Rúško si stravník skladá z tváre tesne pred konzumáciou jedla a ihneď po konzumácii si musí rúško nasadiť.
6. V prípade stravovania v školskej jedálni bude stravovanie zabezpečené tak, aby pri stole sedeli iba žiaci jednej skupiny.

Pokyny Organizácia a podmienky výchovy a vzdelávania k obnove prevádzky Špeciálnej základnej školy internátnej, Lomonosovova 8, Trnava od 1. júna 2020 do konca školského roka 2019/2020 sú k dispozícii na webovej stránke školy [www.ouitt.edupage.org](http://www.ouitt.edupage.org)ahttp://www.szsitrnava.sk/

V Trnave 28. mája 2020

Mgr. Katarína Machovičová

riaditeľka školy